text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000003", "text": "Marsaan miciree torbaan 8 haguuga. Torbaan saddeet booda marsaan jiru marsaa ulfaa (fetus) ta\u2019a. marsaa kana keessatti qaamoleen marsaa miciree keessatti biqiluu jalqaban uumama isaanii guuttachuun ulfi boca nama qabata. Garuu torbaan saddeet dura miciree namaatii fi miciree beelladota biro addaan baasun ni ulfaata. Bocaan waan wal fakkaataniif. Torbaan 9ffaa irraa eegalee marsaan jiru marsaa nasha\u2019ah ti. Nasha\u2019ah jechuun guddachuu, dagaaguu. Ansha\u2019a jechuun immoo argamsiisu, uumuu, guddisuu ykn wanta tokko godhuu/hojjachuudha. Nasha\u2019ah fi ansha\u2019a jechoota hundee tokkorraa horsifamaniidha. Marsaan Nasha\u2019ah Qur\u2019aana keessatti akkana jechuun dubbatame,"}, {"text_idx": "#000005", "text": "Warroonni Qur\u2019aana ibsan keeyyata armaan olii irraa kana hubatan:a-Ulfi uumama dubbachuu, dhagahuu fi arguu danda\u2019utti guddachuub- Ulfatti ruuhii afuufu[1]."}, {"text_idx": "#000006", "text": "Kanaafu, marsaa nasha\u2019atti ulfatti ruuhiin ni afuufama. Kutaaleen qaamaa ni dagaagu;hojii isaaniif maluu hojjachuu ni jalqabu, bakka isaanii qabachuun ni sirreefamu (ta\u2019adiil). Mataan guddaa ture ni xiqqaata, gurri bakka isaa qabata, qaamni ni diriira."}, {"text_idx": "#000007", "text": "Wanti marsaa kanarraa hubannu, micireen namaa kuni ruuhin itti afuufamuun dura akka biqiltuu ruuhii kan hin qabne ture. Fakkii armaan gadii irraa marsaa mudghaatti yommuu ilaallu wanta akka muraa foonii malee homaa hin arginu. Kutaalee qaamaa guddisuun ruuhii itti afufuun mallattoo guddaa Dandeettii fi Tokkichummaa Rabbii olta\u2019aa agarsiisuudha. Waa\u2019ee ruuhi Rabbiin malee namni kamiyyuu hin beeku:"}, {"text_idx": "#000009", "text": "Mee amma marsaalee uumama keenyaa nuxfaa (copha) irraa jalqabuun hanga nasha\u2019ah fakkiin haa ilaallu, ergasii itti haa xinxallinu:"}, {"text_idx": "#000010", "text": "Marsaa 4ffaa: Lafee uumuu fi foon uwwisuu"}, {"text_idx": "#000011", "text": "Marsaa 5ffaa: gara uumama namaatti guddisuu fi sirreessun daa\u2019ima godhee baasu (Nasha\u2019ah)"}, {"text_idx": "#000013", "text": "\u201cYaa ilma namaa! Gooftaa kee Kan Arjaa ta\u2019e ilaalchisee maaltu si gowwoomse? Kan si uumee, ergasii si guutee si sirreesse. Boca fedhe keessatti walitti si qabe [sanarraa maaltu si gowwoomse]? Dhorgamaa! Dhugumatti Guyyaa Murtii ni sobsiiftu. Dhugumatti, isin irra eegdotatu jira. Kabajamoo barreessitoota ta\u2019an. Wanta isin hojjattan hunda ni beeku. Dhugumatti warri toltu hojjatan qananii keessa jiraatu. Warrii hamtuu hojjatan immoo Ibidda Jahannam keessa jiraatu. Guyyaa murtii ishii ni seenu. Isaan ishii irraa hin fagaatan.\u201d Suuratu Al-Infixaar 82:6-16"}, {"text_idx": "#000014", "text": "\u201cYaa ilma namaa! Gooftaa kee Kan Arjaa ta\u2019e ilaalchisee maaltu si gowwoomse?\u201d Kana jechuun yaa ilma namaa hanga Gooftaa kee Arjaa ta\u2019etti kafartu geessutti maaltu si gowwoomsee soba (baaxila) siif miidhagsee?[2] Maaltu si gowwoomsee haqa dhiiftee baaxila akka dharraatu si taasisee? Baaxilli kunis, Gooftaa keetitti kafaruu, karaa Ergamtootaatin wanta Isa biraa dhufeetti kafaruu fi Guyyaa Murtii kijibsiisuudha[3]. Wanta dirqama sirratti taasise akka dhiistu fi Gooftaa arjaa kee faallessun maaltu badii akka hojjattu si gowwoomsee?"}, {"text_idx": "#000015", "text": "Yommuu namni tokko sitti arjoomu, isa galateefatta moo amala badaa isatti agarsiistaa? Yaa ilma namaa Gooftaan kee kennaa lakkaawame hin dhumne siif kenne. Kanaafu, kennaan kuni hundi akka isaaf ajajamtuu fi Isa faallessu irraa akka qaanoftu kan si taasisuu ta\u2019uu hin qabuu?. \u201cKan si uumee, ergasii si guutee si sirreesse.\u201d Yaa nama! Gooftaa si uumee fi dhabama irraa si argamsiseetti akka kafartuu fi Isa faallessitu kan si gowwoomse maaliidhaa? Kutaalee qaamaa kee Kan siif guutee fi sirreesse Gooftaa keeti. Kanaafu, wanta Inni itti si ajajee akka hin hojjanne fi wanta Inni irraa si dhoowwe akka hojjattu kan si taasisee maaliidhaa? \u201cBoca fedhe keessatti walitti si qabe\u201d Gooftaan kee osoo fedhe boca beelladaa ykn bineensaa irratti si uumuu danda\u2019a. Garuu rahmata Isaatin boca bareedaa namaa kanarratti si uumee. Rabbiin olta\u2019aan ni jedha:"}, {"text_idx": "#000019", "text": "Asitti Malaykoota kanniin Kabajamoo jechuun ibse. Kuni kan agarsiisuu Malaykonni kabajamoon waan nu waliin jiraniif wanta badaa hojjachuu irraa akka qaanofnuu fi naamusa qabaannufi. Namni yommuu nama kabajamaa waliin ta\u2019u of eeggannoo ni taasisa, wanta badaa hojjachuu irraa ni saalfata."}, {"text_idx": "#000025", "text": "Maamila ta'uuf imeeli kee itti galchi, beeksisa barruu haarawa argadhu."}]